Selvom smittetallet stiger i Nordjylland, er der ingen grund til at tage sorgerne på forskud, mener Henrik Nielsen, overlæge og professor på Infektionsmedicinsk afdeling på Aalborg Universitetshospital. Han fortæller til TV2 Nord, at selvom flere bliver testet positive for COVID-19, er der ingen grund til at gå i panik, så længe antallet af indlæggelser ikke stiger tilsvarende. - Epidemien er anderledes, end den var i foråret. Det er nogle andre, der bliver smittet. I højere grad unge mennesker, der ikke har så mange andre sygdomme, fortæller Henrik Nielsen. Stadig ro på sygehusene - Vi finder cirka fem nye smittede i døgnet i Nordjylland mod cirka én smittet, som vi oplevede i en lang periode efter genåbningen tilbage i maj. Den øgede mængde smittede er dog ikke noget, vi har kunnet mærke noget til på sygehusene, fortæller Henrik Nielsen til TV2 Nord. Han mener dermed, at det må være en ny type af personer, som er bedre stillet overfor virusset, smitten rammer nu, eftersom der ikke er sket en stigning i antal indlagte. - Folk i risikogruppen tager stadig deres forbehold, så det er ikke dem, der bliver smittet nu, lyder det fra Henrik Nielsen. Jo flere smittede, jo flere midlertidigt immune - Hvis man vil afslutte ugen i en lidt optimistisk tone, kan man jo i hvert fald sige, at dem, der har haft det, får det jo nok ikke lige igen. Så jo flere, der har haft det, uden at komme på sygehuset, jo færre er der tilbage, der er modtagelige overfor virussen, siger Henrik Nielsen. Han tilføjer også, at selvom det stadig er uvist hvor lang tid den midlertidige immunitet varer, er det som minimum nogle måneder, og forhåbentligt meget længere end det, kroppen har antistoffer til at modvirke endnu en potentiel smitte. Dette vil ifølge Henrik Nielsen også blive afgørende for, hvordan efteråret kommer til at se ud rent smittemæssigt.

Opsummering:
Overlæge og professor, Henrik Nielsen, er, trods nye smittetilfælde, fortrøstningsfuld over corona-situationen i Nordjylland.